钦定古今图书集成/理学汇编/经籍典/第079卷 > 宋朱子大全集 > 《论林黄中易》
## 钦定古今图书集成/理学汇编/经籍典/第079卷 > 宋朱子大全集 > 《论林黄中易》

林侍郎黄中论：“《易》有太极，是生两仪，两仪生四象，四
象生八卦。就一卦言之，全体为太极，内外为两仪，内
外及互体为四象，又颠倒取为八卦。”先生曰：“如此则
不是生，却是包也。始画卦时，只是个阴阳奇偶，一生
两，两生四，四生八而已。方其为太极，未有两仪也，由
太极而后生两仪；方其为两仪，未有四象也，由两仪
而后生四象，方其为四象，未有八卦也，由四象而后
生八卦，此之谓生。若以为包，则是未有太极已先有
两仪，未有两仪已先有四象，未有四象已先有八卦
矣。”林曰：“惟其《包》之，所以生之也。”先生曰：“包如母之怀
子，子在母中；生如母之产子，子在母外。”